Skok oor hoeveel polisievoertuie in onbruik isArgieffoto: SAPS Die portefeuljekomitee vir gemeenskapsveiligheid in Gauteng het Vrydag sy skok uitgespreek oor die aantal polisievoertuie wat by die polisie se motorhawens in dié provinsie staan en wag om herstel te word. Luidens ŉ verklaring het lede van dié komitee onlangs besoek by vier polisiestasies in die Tshwane‑ en Ekurhuleni-omgewing afgelê om vas te stel of enige vordering in die bekamping van misdaad in hul gemeenskappe gemaak is. Dié polisiestasies sluit in die Akasia-, Atteridgeville-, Etwatwa- en Boksburg-polisiestasie. Daar is gedurende die besoeke aan die Akasia- en die Atteridgeville-polisiestasie vasgestel dat meer as die helfte van dié stasies se diensmotors nie in gebruik is nie, aangesien die motors herstel- of instandhoudingswerk moet ondergaan. Luidens die verklaring word 24 voertuie van die Akasia-polisiestasie nie gebruik nie. By die Atteridgeville-polisiestasie is 22 voertuie nie in werkende toestand nie. In Etwatwa en Boksburg is onderskeidelik agt en sewe voertuie wat nie in gebruik is nie. “Hierdie voertuie bly dikwels langer as ’n maand by motorhawens en word nie deur polisiebeamptes gebruik om aandag te gee aan misdaadtonele, patrollies uit te voer of polisiesigbaarheid te verseker nie,” lui die komitee se verklaring. “Die komitee beskou dit as skokkend en vreesaanjaend, aangesien dit ernstige struikelblokke vir doeltreffende polisiëring inhou. Polisievoertuie is daarvoor bedoel om gemeenskappe te dien en te verseker dat polisiebeamptes op die regte plek op die regte tyd is.” Die komitee beplan om die saak onder die aandag van Faith Mazibuko, Gautengse LUR vir gemeenskapsveiligheid, en lt.genl. Elias Mawela, Gautengse polisiehoof, te bring in ŉ poging om ŉ plan in werking te stel om die probleem op te los. Die komitee het onderneem om nog polisiestasies te besoek.